b"\n_START_ARTICLE_\nBoskett\n_START_PARAGRAPH_\nBoskett on v\xc3\xa4ike salu; barokkpargis v\xc3\xb5i -aias kunstiliselt kujundatud p\xc3\xb5\xc3\xb5sastik v\xc3\xb5i salu.\n_START_SECTION_\nKirjeldus\n_START_PARAGRAPH_\nEnamasti p\xc3\xbcgatud ja sageli topiaarl\xc3\xb5ikusega kunstiliselt kujundatud puuderida, hekk v\xc3\xb5i salu renessanss- ja barokkpargis v\xc3\xb5i -aias, tavaliselt parteri l\xc3\xa4hedal. Bosketide kujundamisel kasutati rida- ja quincunx'i-kujulist istutamist. Peamiselt oli kasutusel harilik p\xc3\xa4rn ja valgep\xc3\xb6\xc3\xb6k, harvem sarapuu. _NEWLINE_Istutatud taimed tekitasid visuaalse raamistiku, mille vahel jalutusteedest moodustusid kitsad vaatekoridorid ehk vistad olulisematele kompositsiooni elementidele n\xc3\xa4iteks skulptuurid, purskkaevud, paviljonid jne. _NEWLINE_Suuremate boskettide sisse v\xc3\xb5idi kujundada v\xc3\xa4ikesed suletud privaatsed aiakesed \xe2\x80\x93 cabinet de verdure'id.\n_START_SECTION_\nAjalugu\n_START_PARAGRAPH_\nEesti m\xc3\xb5isaparkides v\xc3\xb5is boskette leida 18. sajandist. Boskettide ruumilist paigutust v\xc3\xb5ib n\xc3\xa4ha n\xc3\xa4iteks Palmse m\xc3\xb5isa 1753. aasta plaanil ning paljudes m\xc3\xb5isaparkides (Luke m\xc3\xb5is, V\xc3\xa4\xc3\xa4na m\xc3\xb5is, Rasina m\xc3\xb5is jt) on t\xc3\xa4nap\xc3\xa4evani s\xc3\xa4ilinud p\xc3\xbcgamisj\xc3\xa4lgedega puuderidu."